ประมวลข่าวทั่วไทยประจำวันที่   3  กรกฎาคม 2561
ประมวลข่าวทั่วไทยประจำวันที่   3  กรกฎาคม 2561  
 สรุป  คืบหน้า 13 หมูป่าอะคาเดมีกลับบ้าน  
  หากเด็กคนใดมีร่างกายแข็งแรงและมีความพร้อม จะลำเลียงออกมาก่อน 
 นายภาสกร บุญญลักษม์ รองผู้ว่าราชการจังหวัดเชียงราย พร้อมด้วยพลตรี ฉลองชัย ชัยยะคำ รองแม่ทัพภาคที่ 3 พลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ และพลตรี บัญชา ดุริยพันธ์ ผู้บัญชาการมณฑลทหารบกที่ 37 ร่วมแถลงข่าวความคืบหน้าการดำเนินการปฏิบัติการช่วยเหลือนำทีมนักฟุตบอลหมูป่าอะคาเดมีพร้อมผู้ฝึกสอนรวม 13 คน ออกจากถ้ำหลวง ขุนน้ำนางนอน ว่า มีข่าวลือว่าได้มีการส่งข้าวเหนียวไก่ย่างให้เด็กๆ ไม่เป็นความจริง เนื่องจากเด็กๆ ไม่ได้รับประทานอาหารนานนับสิบวัน แพทย์จึงให้รับประทานพาวเวอร์เจล ซึ่งให้พลังงานสูงและต้องอนุบาลให้เด็กมีความแข็งแรง ทั้งนี้จะต้องดูแลทั้งเด็กและเจ้าหน้าที่ผู้ปฏิบัติงานตามขั้นตอนและคำแนะนำของแพทย์ ในรายที่เด็กแข็งแรงจะทยอยนำออกมาก่อน ส่วนเด็กที่ยังอ่อนแอจะอนุบาลต่อไป โดยมีหน่วยซีลและแพทย์อยู่ดูแลตลอด
 ขณะนี้ยังคงดำเนินการตามแผนปกติตลอด 24 ชั่วโมง โดยจังหวัดเชียงรายได้ประกาศพื้นที่ภัยพิบัติเพิ่ม 4 ตำบล บริเวณถ้ำทรายทอง ประกอบด้วย ตำบลโป่งผา โป่งงาม ศรีเมืองชุม และตำบลบ้านไร่ พื้นที่รับน้ำกว่า 1,400 ไร่ ประชาชนกว่า 200 ครัวเรือน ได้รับผลกระทบน้ำท่วม
 ขณะที่ พลตรี ฉลองชัย ชัยยะคำ รองแม่ทัพภาคที่ 3 กล่าวว่า กำลังลาดตระเวนยังคงค้นหาปล่องเหนือถ้ำเพื่อเชื่อมโยงกับถ้ำด้านล่าง แต่จะให้ความสำคัญกับการเข้าหน้าถ้ำ ออกหน้าถ้ำเป็นหลัก
 ด้าน พลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ ยืนยันว่า เด็กทุกคนสบายดี มีเจ้าหน้าที่หน่วยซีลดูแลเป็นเพื่อน 7 คน มีแพทย์ 1 คน พยาบาลเวชศาสตร์ 1 คน มีอาหาร พาวเวอร์เจล ให้อาหารที่อ่อน ย่อยง่าย ให้เกลือแร่ และมีคาร์บอนซับสารพิษ ไม่ต้องกังวล จะดูแลอย่างดีที่สุด และจะนำเด็กทุกคนออกมาอย่างปลอดภัย ทั้งนี้ต้องซักซ้อมให้มีความมั่นใจเต็มที่ว่า เด็กจะปลอดภัยจึงจะนำออกมาได้ โดยได้มีการวางสายโทรศัพท์เข้าไปในถ้ำ คาดว่าจะแล้วเสร็จคืนนี้ หากเสร็จเรียบร้อย เด็กๆ จะได้คุยกับพ่อแม่ ยืนยันเด็กๆ จะออกมาอย่างปลอดภัย ส่วนที่กังวลว่าน้ำจะสูงขึ้นนั้น ก็ไม่ต้องกังวลว่าจะสูงกว่าที่ผ่านมา เพราะการพร่องน้ำได้ผลดี
 ด้าน พลตรี บัญชา ดุริยพันธ์ ผู้บัญชาการมณฑลทหารบกที่ 37 กล่าวว่าได้มีการพร่องน้ำ 24 ชั่วโมง ตั้งแต่วันที่ 30 มิถุนายน 2561 เป็นต้นมา ขณะนี้ห้องโถงแรกแห้งแล้ว และพร่องน้ำไปแล้วชั่วโมงละ 1.6 ล้านลูกบาศก์เมตร รวมทั้งบ่อบาดาลหน้าถ้ำ พร่องน้ำได้ 180,000 ลิตรต่อชั่วโมง ดำเนินการทุกอย่างทั้งการต่อท่อระบายน้ำ การขุดรูน้ำ การเบี่ยงทางน้ำ โดยใช้เครื่องดูดน้ำแบบหัวพญานาค ขณะนี้พร่องน้ำแล้ว 120 ล้านลิตร
 ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
 ศูนย์อำนวยการร่วมฯ
  ผู้ว่าฯ เชียงราย ระบุ การนำทั้ง 13 คน ออกมา ต้องยึดแนวทางที่ปลอดภัยที่สุด   
 นายณรงค์ศักดิ์ โอสถธนากร ผู้ว่าราชการจังหวัดเชียงรายในฐานะผู้บัญชาการ ศูนย์อำนวยการร่วมค้นหาผู้สูญหายในวนอุทยานถ้ำหลวงขุนน้ำนางนอน กล่าวถึงความคืบหน้าหลังเจ้าหน้าที่หน่วยบัญชาการสงครามพิเศษทางเรือ หรือหน่วยซีล พบนักฟุตบอลเยาวชนและโค้ชทีมหมูป่าอะคาเดมี 13 คน ในถ้ำหลวง ขุนน้ำนางนอน เมื่อคืนที่ผ่านมาว่า หน่วยซีลได้รายงานว่าสามารถเจาะทะลุจุดที่ยากที่สุดในถ้ำไปยังพัทยาบีชและน้องๆ ทุกคนติดอยู่ที่เนินนมสาว เลยจากพัทยาบีช ไปประมาณ 300-400 เมตร โดยทีมแรกที่เข้าไปถึงคือนักดำน้ำจากอังกฤษ
 ทั้งนี้ทีมแพทย์มีการประเมินสภาพร่างกายของผู้ติดค้างในถ้ำทุกคน แบ่งเป็น 3 ระดับ ระดับสีแดง คือเจ็บป่วยสูงสุด สีเหลือง เจ็บป่วยปานกลาง และสีเขียวคือ เจ็บป่วยเล็กน้อย เท่าที่แพทย์ทหารนักดำน้ำประเมินเบื้องต้นพบว่า เกือบทุกคนอยู่ในระดับสีเขียว มีบางคนอาจจะอยู่ระดับสีเหลือง ซึ่งหน่วยซีลได้นำอาหารพาวเวอร์เจล หรืออาหารเสริม ยารักษาโรคที่จำเป็น ไปดูแลน้องๆ แล้ว ส่วนการนำทุกคนออกมาจากถ้ำ จะให้หน่วยซีลเป็นผู้ประเมินสถานการณ์ เพราะขึ้นอยู่กับหลายปัจจัย ทั้งระดับน้ำ สภาพร่างกายของน้องๆ ทุกคน เพราะเมื่อพบทุกคนแล้ว ก็อยากให้นำตัวออกมาอย่างปลอดภัย ส่งโรงพยาบาลเชียงรายประชานุเคราะห์ โดยมีรถพยาบาลเตรียมไว้ 13 คัน และรถของญาติที่ติดตามไว้แล้ว
 อย่างไรก็ตาม ในระหว่างที่รอหน่วยซีลประเมินอาการของน้องๆ จะนำออกมาจากถ้ำได้อย่างไร หน่วยงานที่เกี่ยวข้อง ทั้งการสูบน้ำและการขุดเจาะโพรงบนเขาจะยังคงดำเนินการต่อไป จนกว่าจะประเมินว่า วิธีการใดที่เหมาะสมกับการนำน้องๆ ออกจากถ้ำได้ดีและปลอดภัยที่สุด โดยผู้ว่าราชการจังหวัดเชียงราย ขอบคุณทุกภาคส่วนที่เกี่ยวข้องกับภารกิจในครั้งนี้ด้วย
 ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
  ศูนย์อำนวยการร่วมฯ 

  ประชุมคณะรัฐมนตรี 
   คณะรัฐมนตรี ขยายเวลาการลดอัตราภาษีมูลค่าเพิ่ม Vat 7%  ไปอีก 1 ปีเต็ม  
 นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยภายหลังการประชุมคณะรัฐมนตรี(ครม.) ว่า ที่ประชุมฯมีมติอนุมัติการขยายเวลาการลดอัตราภาษีมูลค่าเพิ่ม Vat 7%  ซึ่งจะสิ้นสุดในวันที่ 30 กันยายนนี้ ออกไปอีก1 ปี ให้สิ้นสุดที่ 30 กันยายน 2562 เนื่องจากเห็นว่าภาวะเศรษฐกิจในปี 2561 สามารถขยายตัวและปรับได้ดีขึ้นต่อเนื่องจากปี 2560 ส่งผลดีต่อภาวะเศรษฐกิจโดยรวมของประเทศในด้านการใช้จ่ายของผู้บริโภคและการลงทุนขยายตัวเพิ่มขึ้นไปด้วย
 ทั้งนี้กระทรวงการคลังได้คาดการณ์การขยายการลดอัตราภาษีมูลค่าเพิ่มดังกล่าวนี้ จะทำให้ภาครัฐสูญเสียรายได้ประมาณ 258,500 ล้านบาท 
  ครม. รับทราบผลการดำเนินการแก้ปัญหาหนี้นอกระบบ โดยจะบังคับใช้กฎหมายอย่างเข้มข้น   
 พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวว่า ในการประชุมคณะรัฐมนตรี พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม รายงานในที่ประชุมทราบความคืบหน้าการแก้ไขปัญหาหนี้นอกระบบ ว่า มีผู้ได้รับความเดือดร้อนกว่า 3 แสนราย โดยมาตการแก้ปัญหาได้จำแนกสภาพหนี้ขั้นตอน จากนั้นจะเชิญทั้งเจ้าหนี้และลูกหนี้มาเจรจาเพื่อปรับโครงสร้างหนี้และให้จัดทำสัญญาใหม่ให้เกิดความเป็นธรรมกับทุกฝ่าย ไม่ให้มีการข่มขู่ ทั้งหากลูกหนี้ไม่สามารถชำระหนี้ได้ ก็จะมีการประสานขอสินเชื่อช่วยเหลือตามโครงการของรัฐ พร้อมใช้มาตรการทางกฎหมายกับเจ้าหนี้ที่ไม่ให้ความร่วมมือ ทั้งนี้จำแนกข้อมูลเป็น 2 กลุ่ม คือกลุ่มเจ้าหน้าที่เข้าไปให้การช่วยเหลือแล้วก็จะเป็นการติดตามขับเคลื่อนให้มีความคืบหน้าเป็นรูปธรรม ขณะที่อีกกลุ่มที่ยังไม่มีเจ้าหน้าที่เข้าไปให้ความช่วยเหลือก็จะจัดความเร่งด่วนและให้ความช่วยเหลือโดยเร็ว สำหรับปัญหาที่พบส่วนใหญ่ คือ เกษตรกรจะกู้เงินมาลงทุน ด้วยการนำโฉนดที่ดินมาฝากไว้กับนายทุน หรือบางส่วนต้องกู้มาใช้จ่ายในส่วนที่จำเป็น โดยฝ่ายความมั่นคงจำเป็นจะกวดขันในเรื่องนี้ พร้อมกับความร่วมมือจากทุกกระทรวงให้ติดตามขับเคลื่อนการแก้ปัญหาร่วมกัน เพื่อบรรเทาความเดือดร้อนของผู้ที่ได้รับผลกระทบให้กลับมาดำรงชีวิตอย่างพอเพียงต่อไปได้ 
  ครม.พิจารณาร่างพระราชบัญญัติกองทุนประชารัฐเพื่อเศรษฐกิจฐานรากและสังคม หนุนการช่วยเหลือประชาชน  
 นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) พิจารณาร่างพระราชบัญญัติกองทุนประชารัฐเพื่อเศรษฐกิจฐานรากและสังคม ซึ่งจะเป็นทุนหมุนเวียนและใช้จ่ายเกี่ยวกับการสนับสนุนโครงการที่ให้บริการทางสังคมผ่านหน่วยงาน มูลนิธิ องค์กรการกุศล เพื่อช่วยเหลือประชาชนในภาวะลำบากทุกประเภท รวมไปถึงการจัดประชารัฐสวัสดิการเพื่อสร้างความมั่นคงทางการเงิน เพิ่มศักยภาพและพัฒนาระบบคุ้มครองทางสังคมอย่างครบวงจร สำหรับประชาชนผู้มีรายได้น้อยและเกษตรกร
 ทั้งนี้การมี พ.ร.บ. ฉบับนี้ขึ้นมาจะทำให้เกิดความยั่งยืนโดยให้สามารถจัดสรรงบประมาณเข้ากองทุนได้คล่องตัวขึ้น ซึ่งจะเริ่มจากเงินทุนประเดิมของรัฐบาลอุดหนุนเงินให้กองทุนประมาณ 2,000 กว่าล้านบาท โดยเป็นเงินจากการจัดสรรงบประมาณรายจ่ายประจำปี 
  นายกรัฐมนตรียิ้มแย้ม ระบุ มีเรื่องน่ายินดีที่ 13 ชีวิตในถ้ำหลวงปลอดภัย  
 ก่อนการประชุม ครม.ในวันนี้ ทันที่ที่พลเอก ประยุทธ์ จันทร์โอชา นายกรัฐมนตรี เดินทางถึงทำเนียบรัฐบาลในช่วงเช้าได้ประชุมวิดีโอคอนเฟอร์เร้นจากตึกไทยคู่ฟ้าไปยังจังหวัดเชียงราย เพื่อรับทราบรายงานการช่วยเหลือ 13 ชีวิตติดถ้ำหลวง  โดย นายกรัฐมนตรีชื่นชมการทำงานที่เป็นไปอย่างมีประสิทธิภาพ  พร้อมสอบถามเพิ่มเติมว่า มีสิ่งใดที่อยากให้ส่วนกลางสนับสนุนหรือไม่
  จากนั้น นายกรัฐมนตรีได้ร่วมประชาสัมพันธ์กิจกรรม วันงดดื่มสุราแห่งชาติ ประจำปี ซึ่งไทยกำหนดให้วันเข้าพรรษาของทุกปี เป็นวันงดดื่มสุรา โดยนายกรัฐมนตรี ขอให้ทุกหน่วยงานที่เกี่ยวข้องเร่งรณรงค์ การลด ละ เลิก การดื่มเครื่องดื่มแอลกอฮอล์ และนักดื่มหน้าใหม่  และย้ำว่าการดื่มแอลกอฮอล์ไม่เคยช่วยแก้ปัญหาอะไร ได้ มีแต่จะเพิ่ม ทั้งปัญหาสุขภาพและปัญหาการเงิน
 จากนั้น ได้ชมนิทรรศการ การพัฒนาคุณภาพชีวิตระดับพื้นที่จากศรีษะเกษ และเขตหนองแขม กทม. ที่ใช้แนวทางประชารัฐในการดูแลคุณภาพชีวิตของชุมชน ทั้งด้านสุขภาพ การศึกษา การประกอบอาชีพ และการช่วยเหลือดูแลกันในสังคม พร้อมฝากผู้นำชุมชนช่วยทำความเข้าใจเกี่ยวกับโครงการไทยนิยมยั่งยืน ของรัฐบาลว่า ไม่ใช่การหาเสียงทางการเมือง แต่เป็นการสร้างความเข้มแข็งให้กับชุมชน
 
  หลังเยี่ยมชมกิจกรรมแล้วนายกรัฐมนมนตรี กล่าวว่า วันนี้ขอยิ้มหวานๆ เพราะวันนี้เป็นวันดี มีเรื่องที่น่ายินดีที่ทั้ง 13 ชีวิตในถ้ำหลวงปลอดภัย 
  นายกรัฐมนตรี ยืนยันการแก้ปัญหาของรัฐบาล ทำเพื่อประชาชนทุกพื้นที่  
พลเอก ประยุทธ์ จันทร์โอชา นายกรัฐมนตรี แถลงภายหลังการประชุมคณะรัฐมนตรี ว่า วันนี้มีหลายเรื่องที่ต้องพิจารณา โดยได้มอบนโยบายในหลายมิติ การขับเคลื่อนบูรณาการดูแลผู้มีรายได้น้อย การวางพื้นฐานด้านการศึกษาต่างๆ รวมทั้งเห็นชอบจัดตั้งกระทรวงอุดมศึกษา ควบรวมกับกระทรวงวิทยาศาสตร์และเทคโนโลยี เพื่อให้สอดคล้องกับความต้องการของประเทศในการผลิตกำลังคน สร้างความเข้มแข็ง เพิ่มขีดความสามารถ
 นายกรัฐมนตรี กล่าวถึงการประชุมคณะรัฐมนตรี ส่วนภูมิภาค จังหวัดเชียงราย พะเยา เพื่อแก้ไขปัญหาในพื้นที่ ไม่ว่าจะเป็นการค้า อุตสาหกรรม 
 ส่วนการเสียชีวิตของอดีตปลัดกระทรวงการพัฒนาสังคมและความมั่นคงของมนุษย์ ก็ขอแสดงความเสียใจอีกครั้งกับครอบครัว ซึ่งทางครอบครัวก็ได้ชี้แจงออกมาแล้ว ว่าเป็นการตัดสินใจของท่านเอง ขออย่านำมาพูดให้เกิดความเสียหาย
 สำหรับกรณีที่พรรคเพื่อไทย ออกมากล่าวโจมตีรัฐบาลว่าเอาเปรียบทางการเมือง นายกรัฐมนตรี กล่าวว่า ขณะนี้พรรคประชารัฐยังไม่ได้ประกาศออกมา เพียงแต่จองชื่อไว้เท่านั้น ซึ่งการพูดคุยต่างๆ ทุกคนก็มีอิสระมากพอสมควร หากไม่กระทบถึงความสงบเรียบร้อย รัฐบาลก็ผ่อนผันให้อยู่แล้ว ดังนั้นอย่ามองว่าได้เปรียบเสียเปรียบ ทุกเรื่องให้ประชาชนเป็นผู้ตัดสินใจ ซึ่งโครงการประชารัฐ ก็เป็นโครงการที่เกิดขึ้นมานานแล้ว ไม่ใช่โครงการที่มุ่งไปสู่การเลือกตั้ง แต่รัฐบาลต้องการแก้ปัญหาให้กับประชาชนทุกพื้นที่ ตลอดระยะเวลา 3-4 ปี เป็นการช่วยเหลือประชาชน แก้ปัญหาในพื้นที่เพื่อลดความเดือดร้อน ไม่ใช่ต้องการให้ใครมาชอบรัฐบาล พร้อมย้ำไม่ได้พูดคุยกับรองนายกรัฐมนตรี ในเรื่องนี้  
 คณะรัฐมนตรี รับทราบแนวทางการจัดเครื่องบินขนส่งผู้แสวงบุญพิธีฮัจญ์ในปีนี้ โดยปรับข้อตกลงใหม่    
 พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวว่า คณะรัฐมนตรี รับทราบแนวทางการจัดเครื่องบินขนส่งผู้แสวงบุญพิธีฮัจญ์ในปีนี้ หลังจากปัจจุบันกรมการบินพลเรือนซาอุดิอาระเบียมีข้อกำหนดใหม่ เป็นข้อตกลงในการขนส่งผู้แสวงบุญพิธีฮัจญ์และเป็นการบังคับใช้กับทุกประเทศ ซึ่งในส่วนของประเทศไทย ข้อกำหนดในระเบียบใหม่ได้ระบุว่า การขนส่งผู้แสวงบุญจะต้องแบ่งจำนวนผู้แสวงบุญพิธีฮัจญ์ฝ่ายละครึ่ง ระหว่างสายการบินแห่งชาติของไทยกับสายการบินแห่งชาติของซาอุดิอาระเบียเท่านั้น และไม่อนุญาตให้สายการบินของประเทศอื่นดำเนินการขนส่ง เว้นแต่จะได้รับการอนุญาตจากกรมการบินพลเรือนซาอุดิอาระเบีย โดยให้ดำเนินการโดยรูปแบบเที่ยวบินเช่าเหมาลำเท่านั้น 
  คณะรัฐมนตรี เห็นชอบเดินหน้าตั้งกระทรวงการอุดมศึกษาวิจัยและนวัตกรรม   
 นายทศพร ศิริสัมพันธ์ เลขาธิการคณะกรรมการพัฒนาระบบราบการ หรือ เลขาธิการ ก.พ.ร. กล่าวว่า ที่ประชุมคณะรัฐมนตรี มีมติเห็นชอบในการเตรียมการจัดตั้งกระทรวงการอุดมศึกษาวิจัยและนวัตกรรม เพิ่มอีก 1 กระทรวง เพื่อรองรับการขับเคลื่อนนโยบายประเทศไทย 4.0 ที่ใช้นวัตกรรมในการต่อยอดอุตสาหกรรมเป้าหมาย ตามยุทธศาสตร์ชาติ 20 ปี เพื่อสร้างบุคลากร บัณฑิต และมหาบัณฑิตที่ตรงกับความต้องการของประเทศ และผลิตงานวิจัย องค์ความรู้ในอุตสาหกรรมใหม่ เช่น อุตสาหกรรมหุ่นยนต์และอวกาศการบิน โดยหลักการเบื้องต้นจะรวบรวมสถาบันการศึกษา สถาบันวิจัย ที่สังกัดกระทรวงวิทยาศาสตร์ รวมถึงทั้งรัฐวิสาหกิจและองค์กรมหาชน เข้าร่วมสังกัดในกระทรวงใหม่ โดยเชื่อว่าเมื่อรวมทั้งหมดแล้วจะเป็นการใช้ทรัพยากรที่มีได้อย่างมีประสิทธิภาพมากขึ้น ทั้งมีการแบ่งกลไกของการบริหารงานกระทรวงใหม่ แบ่งเป็น 2 ระดับ คือ ระดับนโยบาย เพื่อทำงานเชิงนโยบายทั้งหมด และระดับปฏิบัติการ เพื่อทำการวิจัยและการสอน โดยตามแผนระยะแรกจะมีการเสนอร่างปรับปรุงกระทรวง ทบวง กรม ให้แล้วเสร็จภายในเดือนมกราคม 2562 และดำเนินการควบคู่ไปกับการหน่วยงานที่เกี่ยวข้องในการจัดทำรายละเอียดแผนงานดำเนินการ ซึ่งหากกฎหมายแล้วเสร็จก็คาดว่าจะได้กระทรวงใหม่ดังกล่าวในเดือนกุมภาพันธ์ 2562
 เลขาธิการ ก.พ.ร. กล่าวอีกว่า สำหรับชื่อกระทรวงใหม่นี้จะต้องเป็นการตั้งชื่อให้เกิดความชัดเจนตามวัตถุประสงค์ที่ต้องการผลิตวิทยาศาสตร์และเทคโนโลยี ซึ่งจะเปิดรับฟังความคิดเห็นของภาคส่วนต่างๆ ต่อไป 

  การเมือง/มั่นคง 
   นายกรัฐมนตรี ขอให้นำกรณีเด็กติดถ้ำหลวง ขุนน้ำนางนอน เป็นบทเรียนในการยกระดับมาตรฐานการกู้ภัยของไทยทุกภาคส่วน 
 พลเอก ประยุทธ์ จันทร์โอชา นายกรัฐมนตรี กล่าวถึงแผนการช่วยเหลือเด็กและโค้ชทีมหมูป่าอะคาเดมี 13 คน ออกจากถ้ำหลวง ขุนน้ำนางนอน จังหวัดเชียงราย ว่า ขั้นตอนต่อไปได้หารือกับผู้รับผิดชอบในพื้นที่ผ่านรัฐมนตรีว่าการกระทรวงมหาดไทยไปแล้ว คือ การนำเด็กออกมาอย่างปลอดภัย เพราะตอนนี้ติดอยู่ภายในถ้ำและมีทางออกทางเดียว คือทางปากถ้ำ ขอให้ฟังการชี้แจงของผู้ว่าราชการจังหวัดเป็นหลัก ซึ่งขั้นตอนต่อไป คือการตรวจสุขภาพที่โรงพยาบาล ทั้งนี้เหตุการณ์เมื่อคืนนี้สร้างความปลาบปลื้มใจให้กับทุกคนทั้งประเทศ ทั้งประเทศไทยและต่างประเทศ โดยอยากให้นำเรื่องนี้เป็นบทเรียนในการยกระดับมาตรฐานการกู้ภัยของไทยทุกภาคส่วน รวมทั้งขอบคุณชาวต่างชาติที่มาช่วยเหลือในครั้งนี้ ตลอดจนภาคเอกชนและประชาชนที่มาเป็นจิตอาสาช่วยเหลือ พร้อมย้ำให้ดูแลเกษตรกรที่ได้รับผลกระทบจากการระบายน้ำออกจากถ้ำหลวงด้วย ซึ่งได้มีการพูดคุยกับประชาชนในพื้นที่ตั้งแต่วันแรกและส่วนใหญ่ก็พอใจและยอมเสียสละพื้นที่ให้มีการระบายน้ำ แต่สิ่งสำคัญคือการปรับสภาพพื้นที่ให้กลับคืนสู่ภาวะปกติ เพราะต่อไปสถานที่แห่งนี้จะเป็นที่รู้จักทั่วโลก จะต้องเตรียมมาตรการรองรับการท่องเที่ยวในอนาคตสำหรับพื้นที่ดังกล่าวให้ปลอดภัย ที่ผ่านมายังไม่มีการสำรวจอย่างชัดเจน จากนี้คงจะได้แผนผังที่ชัดเจนมากขึ้น
 ส่วนฝนที่ตกลงมาช่วงนี้ เชื่อว่าจะสามารถแก้ปัญหาได้ก่อนที่ปริมาณน้ำจะมากจนเกินเหตุและต้องขอบคุณทุกภาคส่วน ถือว่าทุกคนเป็นพระเอกด้วยกัน ขณะนี้ยังมีกิจกรรมการระบายน้ำ พร่องน้ำ เพื่อช่วยเหลือเด็กออกมาข้างนอกและส่งไปยังโรงพยาบาลเพื่อตรวจสุขภาพ อย่างไรก็ตามขอให้ทำด้วยความรอบคอบ อย่ากำหนดเวลา ตราบใดที่เด็กยังปลอดภัยแข็งแรง เราก็สามารถดูแลได้
 นายกรัฐมนตรี ยังกล่าวถึงกรณีของนายณรงค์ศักดิ์ โอสถธนากร ผู้ว่าราชการจังหวัดเชียงราย ที่มีรายชื่อถูกโยกย้ายไปจังหวัดพะเยา ก็ได้ชื่นชมการทำงานไปแล้วในการประชุมผ่านวิดีทัศน์ผ่านดาวเทียมเมื่อเช้านี้และขอให้ทำงานต่อไป การปรับย้ายเป็นไปตามวงรอบปกติของกระทรวงมหาดไทย ที่เกิดขึ้นก่อนหน้านี้ และเห็นว่าหากเป็นคนดีไม่ว่าจะทำงานที่ไหนก็สามารถทำได้ ไม่ได้หมายความว่ามีข้อบกพร่อง แต่ต้องการให้คนมีฝีมือไปทำงานในพื้นที่ที่ยังไม่ได้รับการพัฒนามากนัก เพื่อให้ไปช่วยพัฒนา ซึ่งได้อวยพรไปแล้ว อีกทั้งได้รับพระกรุณาโปรดเกล้าฯ มาแล้ว ดังนั้นจะต้องเป็นไปตามหลักการ
 อย่างไรก็ตาม ต้องขอขอบคุณความตั้งใจและเสียสละของสื่อมวลชนทุกแขนง ทั้งในกรุงเทพฯ และต่างจังหวัด ตั้งแต่วันที่ 23 มิถุนายนที่ผ่านมาจนทั้ง 13 คนออกมาจากถ้ำหลวงอย่างปลอดภัย โดยช่วงท้าย นายกรัฐมนตรี รับปากว่าจะพาเด็กที่ติดในถ้ำหลวงไปเที่ยวชายหาดพัทยา จังหวัดชลบุรี โดยมอบหมายให้รัฐมนตรีว่าการกระทรวงมหาดไทย เป็นผู้ดูแล เพราะส่วนตัวมีงานที่ต้องทำอีกมาก 
  รองนายกรัฐมนตรีและรัฐมนตรีว่าการกระทรวงกลาโหม พร้อมด้วยรัฐมนตรีว่าการกระทรวงมหาดไทย ย้ำ จะต้องเร่งหาแนวทางในการนำตัวเด็กทั้ง 13 คน ออกจากถ้ำให้เร็วที่สุด   
 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงแนวทางในการนำตัวนักฟุตบอลเยาวชนและโค้ชทีมหมูป่าอะคาเดมีทั้ง 13 คน ออกจากถ้ำหลวง ขุนน้ำนางนอน ว่า เรื่องนี้ต้องสอบถามไปยังผู้ว่าราชการจังหวัดเชียงราย
  ด้านพลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวด้วยว่าต้องรีบนำตัวเด็กทั้ง 13 ชีวิตออกมาโดยเร็วที่สุด ยิ่งช่วงที่ฝนจะตกหนักจะต้องเร่งสูบน้ำออกมา เพื่อนำตัวเด็กออกมาก่อนที่น้ำจะสูงมากกว่านี้ ส่วนจะใช้แนวทางใดขณะนี้ทุกฝ่ายกำลังหารือกัน แต่ยืนยันว่าขณะนี้ยังไม่มีทางออกอื่นนอกจากดำน้ำออกมาทางปากถ้ำ ขณะเดียวกันทีมสูบน้ำก็เร่งสูบน้ำออกจากพื้นที่ภายในถ้ำให้มากที่สุด หรืออย่างน้อยให้มีช่องทางนำตัวเด็กออกมา พร้อมยืนยันจะนำตัวเด็กออกมาโดยเร็วที่สุด
  รองนายกรัฐมนตรีและรัฐมนตรีว่าการกระทรวงกลาโหม ระบุ กรณีการจัดหาเครื่องสแกนใบหน้าและม่านตาเครื่องละ 100,000 บาท ในด่านตรวจคนเข้าเมืองทั่วประเทศเพื่อเก็บข้อมูลอัตลักษณ์ต่างด้าว ว่า ยังไม่ได้นำเรื่องเข้าสู่ที่ประชุมในวันนี้ ซึ่งขณะนี้กำลังดำเนินการอยู่ พร้อมยืนยันว่า การจัดหาเครื่องดังกล่าวจะช่วยการป้องกันการค้ามนุษย์ได้ 
 อธิบดีกรมชลประทาน เปิดเผย ระดับน้ำในถ้ำหลวงลดลงอย่างต่อเนื่อง    
 นายทองเปลว กองจันทร์ อธิบดีกรมชลประทาน ลงพื้นที่จังหวัดเชียงราย เพื่อติดตามภารกิจช่วยเหลือผู้ฝึกสอนและนักฟุตบอลเยาวชนที่ยังคงติดอยู่ในถ้ำหลวง ขุนน้ำนางนอน อำเภอแม่สาย  ว่ากรมชลประทานยังคงบูรณาการทำงานร่วมกับหน่วยงานที่เกี่ยวข้อง โดยเฉพาะการเร่งสูบน้ำออกจากถ้ำ เพื่อให้เจ้าหน้าที่กู้ภัย หน่วยซีลและแพทย์ สามารถนำอาหารและยารักษาโรค พร้อมกับนำผู้ที่อยู่ในถ้ำออกมาได้อย่างสะดวกรวดเร็ว โดยระดับน้ำในถ้ำหลวงได้ลดลงอย่างต่อเนื่อง และกรมชลประทาน ยังคงการสำรวจเส้นทางเพื่อสกัดกั้นไม่ให้น้ำไหลเข้าถ้ำเพิ่มเติมในทุกช่องทาง
  นอกจากนี้ ได้ร่วมกันวางแผนเร่งระบายน้ำออกจากพื้นที่การเกษตร ที่มีน้ำท่วมขังที่นา ในหมู่บ้านสันปูเลย จำนวน 458 ไร่ และบ้านหนองอ้อ จำนวน  300 ไร่ เนื่องจากเป็นพื้นที่รับน้ำที่ระบายออกมา  และวันนี้กรมชลประทานได้ติดตั้งเครื่องสูบน้ำขนาด 12 นิ้ว 1 เครื่อง เพื่อระบายน้ำจากพื้นที่น้ำท่วมขัง ให้ไหลลงสู่ลำน้ำจ้อง ลำน้ำมะ ลำน้ำลวก ก่อนไหลลงสู่แม่น้ำโขงที่ อำเภอเชียงแสน จังหวัดเชียงรายต่อไป  

เศรษฐกิจ/ท่องเที่ยว
 ธนาคารแห่งประเทศไทย ออกใช้ธนบัตรแบบใหม่ ชนิดราคา 500 บาท และ 1,000 บาท รุ่นแรกในรัชกาลที่ 10   
 นายวิรไท สันติประภพ ผู้ว่าการธนาคารแห่งประเทศไทย หรือ ธปท. เปิดเผยว่า ตามที่ได้รับพระราชทานพระราชานุญาตจากสมเด็จพระเจ้าอยู่หัว ให้จัดพิมพ์และออกใช้ธนบัตรแบบใหม่ เพื่อใช้เป็นธนบัตรหมุนเวียนทั่วไปทุกชนิดราคา โดยธนบัตรแบบใหม่ชนิดราคา 20 / 50 และ 100 บาท ได้ออกใช้ตั้งแต่วันที่ 6 เมษายน 2561 ที่ผ่านมา และในวันเฉลิมพระชนมพรรษา สมเด็จพระเจ้าอยู่หัว ตั้งแต่วันที่ 28 กรกฎาคมนี้เป็นต้นไป  ธปท. จะออกใช้ธนบัตรแบบใหม่ แบบ 17 ชนิดราคา 500 บาท และ 1,000 บาท โดยด้านหน้าของธนบัตรทุกชนิดราคา เชิญพระสาทิสลักษณ์สมเด็จพระเจ้าอยู่หัว ในฉลองพระองค์เครื่องแบบเต็มยศของกองทัพอากาศ เป็นภาพประธาน ด้านหลังของธนบัตรแต่ละชนิดราคา เชิญพระบรมสาทิสลักษณ์พระมหากษัตริย์ 2 พระองค์ เรียงตามลำดับรัชกาล พร้อมภาพประกอบที่เป็นภาพหนึ่งในพระราชกรณียกิจสาคัญของแต่ละพระองค์ โดยชนิดราคา 500 บาท แสดงพระบรมสาทิสลักษณ์พระบาทสมเด็จพระปกเกล้าเจ้าอยู่หัว คู่กับพระบาทสมเด็จพระปรเมนทรมหาอานันทมหิดล และชนิดราคา 1,000 บาท แสดงพระบรมสาทิสลักษณ์พระบาทสมเด็จพระปรมินทรมหาภูมิพลอดุลยเดช บรมนาถบพิตร คู่กับพระสาทิสลักษณ์สมเด็จพระเจ้าอยู่หัว อย่างไรก็ตามธนบัตรทั้งสองชนิดราคานี้ ได้นำเทคโนโลยีต่อต้านการปลอมแปลงแบบพิเศษมาใช้ ที่ไม่มีในธนบัตรแบบอื่น ด้วยลายประดิษฐ์ พิมพ์ด้วยเทคโนโลยีหมึกพิมพ์แม่เหล็กสามมิติเปลี่ยนสีได้ ทำให้เกิดลวดลายสามมิติเคลื่อนไหวเมื่อพลิกเปลี่ยนมุมมอง และเปลี่ยนสลับจากสีทองเป็นสีเขียวได้ แถบสีที่ฝังในเนื้อกระดาษจะมีบางส่วนปรากฏให้เห็นเป็นระยะ เมื่อเปลี่ยนมุมมองจะเปลี่ยนสีและเห็นรูปเคลื่อนไหว  ลายประดิษฐ์ ที่เรียงกันในแนวตั้ง ใกล้กับบริเวณลายน้ำ พิมพ์ด้วยหมึกพิมพ์พิเศษสีเหลือบเหลือง สำหรับลักษณะต่อต้านการปลอมแปลงอื่นๆ ของธนบัตรยังคงไว้เช่นเดิม
  ทั้งนี้ ประชาชนสามารถเบิกถอนธนบัตรชนิดราคา 500 บาท และ 1,000 บาท แบบใหม่ ได้ตามช่องทางปกติ ผ่านธนาคารพาณิชย์ทุกแห่ง รวมถึงธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์ ธนาคารอิสลามแห่งประเทศไทย และธนบัตรทุกแบบที่ออกใช้ก่อนหน้านี้ยังสามารถใช้ชำระหนี้ได้ตามกฎหมาย 
  ผู้ช่วยรัฐมนตรีว่าการกระทรวงพาณิชย์ เผยสัญญาณเศรษฐกิจครึ่งปีหลังยังสดใส คาดการณ์ส่งออกไทยปีนี้จะขยายตัวได้เกินเป้าหมายที่ร้อยละ 9  
 นายสกนธ์ วรัญญูวัฒนา ผู้ช่วยรัฐมนตรีว่าการกระทรวงพาณิชย์ เปิดเผยแนวโน้มภาวะเศรษฐกิจการค้าไทยในช่วงครึ่งหลังของปี 2561 ว่า มีแนวโน้มที่ดีโดยมีสัญญานของเศรษฐกิจจากตัวชี้วัดต่างๆ ในช่วงครึ่งปีแรกที่สอดคล้องกัน ทั้งสัญญาณจากราคาสินค้าเกษตรสำคัญหลายชนิด โดยเฉพาะข้าว มันสำปะหลัง และข้าวโพดเลี้ยงสัตว์ ที่มีการปรับตัวดีขึ้นอย่างต่อเนื่อง ประกอบกับผลผลิตสินค้าเกษตรยังขยายตัวได้ ส่งผลให้รายได้เกษตรกรโดยเฉลี่ยขยายตัวต่อเนื่องติดต่อกัน 3 เดือน ส่วนการใช้จ่ายภาครัฐ ยังขยายตัวได้ดีจากการดำเนินนโยบายแบบขยายตัวเพื่อกระตุ้นเศรษฐกิจในประเทศ โดยจะเห็นว่าการใช้จ่ายของรัฐขยายตัวอย่างต่อเนื่อง สอดคล้องกับความสามารถในการแข่งขันของไทยและการฟื้นตัวของเศรษฐกิจโลกและคาดว่าการส่งออกของไทยในปีนี้จะมีโอกาสขยายตัวได้เกินเป้าหมายที่ร้อยละ 9-10 
 กรมส่งเสริมการค้าระหว่างประเทศ เผยทั่วโลกมั่นใจสินค้าไทยเพิ่มขึ้นหลังสหรัฐยกระดับเทียร์ 2   
 นางจันทิรา ยิมเรวัต วิวัฒน์รัตน์ อธิบดีกรมส่งเสริมการค้าระหว่างประเทศ กระทรวงพาณิชย์ เปิดเผยว่า ขณะนี้ผู้นำเข้าและผู้บริโภคทั่วโลกมีความมั่นใจสินค้าจากประเทศไทยมากขึ้น โดยเฉพาะสินค้าที่เกี่ยวข้องกับการใช้แรงงานจำนวนมาก หลังจากกระทรวงการต่างประเทศสหรัฐอเมริกาได้ประกาศในรายงานการค้ามนุษย์ หรือทิบรีพอร์ต 2018 ด้วยการจัดอันดับให้ไทยดีขึ้นจากเทียร์ 2 ที่เป็นประเทศที่ถูกจับตาเฝ้าระวังพิเศษ เป็นระดับเทียร์ 2 ปกติ ส่งผลดีต่อภาพลักษณ์ของสินค้าดีขึ้นโดยเฉพาะในกลุ่มอาหารทะเล ทั้งอาหารทะเลกระป๋อง และแปรรูปโดยในปี 2560 ไทยส่งออกสินค้าดังกล่าวไปสหรัฐฯ มูลค่า 997 ล้านเหรียญสหรัฐ และในช่วง 5 เดือนแรกของปี 2561 มีมูลค่าส่งออกแล้ว 343 ล้านเหรียญสหรัฐ และหลังจากไทยถูกปรับสถานการณ์ดูแลการค้ามนุษย์ที่ดีขึ้นมาอยู่ในระดับเทียร์ 2 จึงเชื่อมั่นว่าการส่งออกสินค้าเกี่ยวกับประมงจะปรับเพิ่มขึ้นทั้งตลาดสหรัฐฯ รวมถึงตลาดในยุโรป และตลาดอื่นๆ ทั่วโลก
  อย่างไรก็ตาม ยังได้สั่งการให้สำนักงานส่งเสริมการค้าในต่างประเทศ ประชาสัมพันธ์แก่ผู้นำเข้าสินค้าอาหารทะเลของไทย ถึงกรณีที่สหรัฐฯ ได้ปรับระดับให้ไทยดีขึ้นมาอยู่ในระดับเทียร์ 2 เนื่องจากจะเป็นการสร้างภาพลักษณ์ที่ดีและสร้างความเชื่อมั่นให้กับสินค้าไทยในตลาดโลกเพิ่มขึ้น 

สังคม
  กระทรวงวัฒนธรรมร่วมกับ 50 ศิลปินทั่วโลกเปิดตัวงานเทศกาลศิลปกรรมนานาชาติไทยแลนด์เบียนนาเล่ 2018 ที่จังหวัดกระบี่อย่างเป็นทางการ   
 นายวีระ โรจน์พจนรัตน์ รัฐมนตรีว่าการกระทรวงวัฒนธรรม  กล่าวในการเปิดตัวจัดเทศกาลศิลปกรรมนานาชาติ ไทยแลนด์เบียนนาเล่  2018 ที่จังหวัดกระบี่ ระหว่างวันที่ 2 พฤศจิกายน 2561 จนถึง 28 กุมภาพันธ์ 2562 ว่า รัฐบาลได้มอบหมายให้กระทรวงวัฒนธรรม จัดโครงการเพื่อผลักดันให้ประเทศไทยเป็นศูนย์กลางการแลกเปลี่ยนศิลปะและวัฒนธรรมระดับโลก ตลอดจนพัฒนาต่อยอดให้เมืองกระบี่ เป็นเมืองศิลปะระดับโลกและเป็นจุดหมายที่นักเดินทางทั่วโลกอยากมาเยี่ยมชมผลงานศิลปะของศิลปินระดับโลกไม่น้อยกว่า 50  คน ร่วมจัดแสดงผลงานครั้งประวัติศาสตร์ ส่งผลให้เกิดรายได้และการพัฒนาท้องถิ่น ให้เกิดการท่องเที่ยวให้ชุมชนเกิดรายได้ รวมถึงส่งเสริมวัฒนธรรมท้องถิ่นในชุมชนให้เป็นที่ประจักษ์แก่สายตาชาวโลก  โดยมีการติดตั้งงานศิลปกรรมเชื่อมโยงกับธรรมชาติ  รวมทั้งพื้นที่ใจกลางเมือง ทั้งจิตรกรรม ประติมากรรมและสื่อผสม  ตลอดจนจัดนิทรรศการภายในอาคารหอศิลป์อันดามัน  ปรับถนนสายวัฒนธรรม เป็นถนนสายศิลปะใจกลางเมืองกระบี่ ตลอดระยะเวลา 4 เดือนของการจัดงาน นอกจากนี้ ยังให้เจ้าหน้าที่สำรวจพื้นที่ตั้งแต่ท่าอากาศยานกระบี่จนถึงตัวเมือง ให้สามารถติดตั้งผลงานศิลปะเพื่อที่จัดวางแผนการนำงานประติมากรรม
  อย่างไรก็ตาม  นายกรัฐมนตรี  ได้มีข้อสั่งการให้ทุกภาคส่วนร่วมมือกันจัดงานให้บรรลุผล โดยจะประสานงาน ติดป้ายประชาสัมพันธ์ยังสถานที่สำคัญ  ท่าอากาศยาน โรงแรม สถานที่ราชการทั่วประเทศ รวมถึงบูรณาการกับกระทรวงต่างๆ ดูแลด้านการเชิญชวนนักท่องเที่ยว   อำนวยความสะดวกเกี่ยวกับการขนส่ง  ดูแลความเรียบร้อยรักษาความปลอดภัยของพื้นที่และด้านต่างๆ อย่างเต็มที่ 
  กรมสุขภาพจิต เผยครอบครัวทีมฟุตบอลหมูป่าอะคาเดมี  มีสภาพจิตใจดีขึ้นอย่างมาก    
 นาวาอากาศตรีนายแพทย์บุญเรือง ไตรเรืองวรวัฒน์ อธิบดีกรมสุขภาพจิต กล่าวถึงความคืบหน้าของการช่วยเหลือทีมฟุตบอลหมูป่าอะคาเดมีจำนวน 13 คน ที่พลัดหลงอยู่ในถ้ำหลวง-ขุนน้ำนางนอน อ.แม่สาย จ.เชียงราย  ว่า  ในวันนี้ทีมสุขภาพจิตเอ็มแคทของกรมสุขภาพจิต จากสถาบันพัฒนาการเด็กราชนครินทร์ จ.เชียงใหม่ และเครือข่ายในพื้นที่จังหวัดเชียงราย ยังคงปักหลักให้บริการดูแลจิตใจครอบครัว   ผลการประเมินเมื่อเช้าวันนี้ พบว่าทุกครอบครัวมีสุขภาพจิตดีขึ้นอย่างมาก แต่หลายคนก็มีอาการอ่อนเพลียจากการเฝ้ารออยู่หลายวัน
  สำหรับการดำเนินการเตรียมความพร้อมในส่วนของผู้ปกครองและญาติในวันนี้  ทีมสุขภาพจิตเอ็มแคท เน้น 2 เรื่อง ประการแรกคือการให้ข้อมูลสร้างความเข้าใจขั้นตอนการเคลื่อนย้ายเด็กๆและญาติไปเฝ้าลูกหลานที่โรงพยาบาลเชียงรายประชานุเคราะห์และให้เป็นไปตามแผนที่ซักซ้อมกันไว้แล้ว   โดยจากแผนของทีมหลักจะจัดรถตู้ให้ผู้ปกครอง 4 คัน และจัดทีมสุขภาพจิตเอ็มแคท นั่งไปด้วยกัน     เพื่อลดความกังวลของครอบครัวและญาติ  ประการที่ 2  การเตรียมพร้อมผู้ปกครองในการสื่อสารกับลูกในวันที่พบกันครั้งแรก  ซึ่งจะมีความสำคัญมาก  โดยเน้นการสื่อสารในลักษณะที่สร้างสรรค์ตามแนวทางที่ทีมได้กำหนดไว้ เพื่อป้องกันการเกิดบาดแผลทางจิตใจที่อาจจะเกิดกับลูกได้

  ด้านนายแพทย์ธรณินทร์ กองสุข ผู้อำนวยการโรงพยาบาลสวนปรุง จ.เชียงใหม่ กล่าวว่า  ในส่วนสภาวะจิตใจของเด็กๆซึ่งส่วนใหญ่อายุ  13-16 ปี  ต่ำสุด 11 ปี เบื้องต้น จากการดูภาพจากคลิปวิดีโอ พบว่าส่วนใหญ่มีอาการไม่รุนแรง  เนื่องจากเด็กๆ บางคนยังมีรอยยิ้ม สามารถพูดโต้ตอบกับทีมค้นหาได้  แสดงถึงเด็กยังมีสติ มีขวัญกำลังใจดีในระดับหนึ่ง  ซึ่งอาจเป็นผลมาจากการเผชิญเหตุการณ์ครั้งนี้เป็นกลุ่มใหญ่ ทุกคนเป็นนักกีฬา  ผ่านการฝึกฝนสร้างความแข็งแรงทั้งทางกายและความเข้มแข็งทางจิตใจ มีความหวัง  และมีโค้ชซึ่งเป็นผู้ใหญ่ที่สุดเป็นผู้นำ  จึงสามารถดูแลช่วยกันประคับประคอง ปลอบใจซึ่งกันและกัน  ช่วยคลายทุกข์ลงได้มาก  ประกอบกับการค้นหาของทีมเจ้าหน้าที่ทุกฝ่ายทั้งภาครัฐเอกชนเป็นไปอย่างรวดเร็วด้วย  อย่างไรก็ตามจะต้องประเมินสภาวะสุขภาพจิตภายหลังจากที่อาการทางกายคงที่ และปลอดภัยแล้ว 
  กระทรวงมหาดไทย จะมีคำสั่งรองรับ ให้นายณรงศักดิ์ โอสถธนากร อยู่ปฏิบัติหน้าที่ผู้ว่าราชการจังหวัดเชียงราย จนกระทั่งภารกิจการช่วยเหลือ ทีมหมูป่า 13 คน เป็นที่เรียบร้อยและยุติลง  
พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ชี้แจงเพิ่มเติมกรณีนายณรงค์ศักดิ์ โอสถธนากร ผู้ว่าราชการจังหวัดเชียงราย ซึ่งนายกรัฐมนตรี ชี้แจงว่า ได้รับการโปรดเกล้าฯ แต่งตั้ง ดำรงตำแหน่งผู้ว่าราชการจังหวัดพะเยานั้น ข้อเท็จจริงขณะนี้ยังอยู่ระหว่างการตรวจสอบความถูกต้องของเอกสาร และจะลงในราชกิจจานุเบกษาให้ทราบชัดเจนอีกครั้ง สำหรับการปฏิบัติหน้าที่ผู้ว่าราชการจังหวัดเชียงราย ภายหลังประกาศในราชกิจจานุเบกษาแล้ว กระทรวงมหาดไทยจะมีคำสั่งรองรับ ให้นายณรงศักดิ์ อยู่ปฏิบัติหน้าที่ผู้ว่าราชการจังหวัดเชียงราย จนกระทั่งภารกิจการช่วยเหลือ ทีมหมูป่า 13 คน เป็นที่เรียบร้อยและยุติลง